CELEX: 32016R1379
Language: da
Date: 2016-08-16 00:00:00
Title: Kommissionens forordning (EU) 2016/1379 af 16. august 2016 om afvisning af visse andre sundhedsanprisninger af fødevarer end dem, der henviser til en reduceret risiko for sygdom og til børns udvikling og sundhed (EØS-relevant tekst)

17.8.2016   
            
            
               DA
            
            
               Den Europæiske Unions Tidende
            
            
               L 222/1
            
         KOMMISSIONENS FORORDNING (EU) 2016/1379
   af 16. august 2016
   om afvisning af visse andre sundhedsanprisninger af fødevarer end dem, der henviser til en reduceret risiko for sygdom og til børns udvikling og sundhed
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1924/2006 af 20. december 2006 om ernærings- og sundhedsanprisninger af fødevarer (1), særlig artikel 18, stk. 5, og
   ud fra følgende betragtninger:
   
               (1)
            
            
               I henhold til forordning (EF) nr. 1924/2006 er sundhedsanprisninger af fødevarer forbudt, medmindre de er godkendt af Kommissionen i overensstemmelse med samme forordning og opført på en liste over tilladte anprisninger.
            
         
               (2)
            
            
               Forordning (EF) nr. 1924/2006 foreskriver ligeledes, at lederne af fødevarevirksomheder kan sende ansøgninger om godkendelse af sundhedsanprisninger til en medlemsstats nationale kompetente myndighed. Den nationale kompetente myndighed skal videresende gyldige ansøgninger til Den Europæiske Fødevaresikkerhedsautoritet (EFSA), i det følgende benævnt »autoriteten«, med henblik på en videnskabelig vurdering samt til Kommissionen og medlemsstaterne til orientering.
            
         
               (3)
            
            
               Autoriteten skal afgive udtalelse om den pågældende sundhedsanprisning.
            
         
               (4)
            
            
               Kommissionen skal træffe beslutning vedrørende eventuel godkendelse af sundhedsanprisninger under hensyntagen til autoritetens udtalelse.
            
         
               (5)
            
            
               Som opfølgning på en ansøgning, som E-piim production Ltd indgav i henhold til artikel 13, stk. 5, i forordning (EF) nr. 1924/2006, skulle autoriteten afgive udtalelse om en sundhedsanprisning vedrørende Lactobacillus plantarum TENSIA® i den faste Harmony™-»hjerteost« af Edam-typen og vedligeholdelse af et normalt blodtryk (spørgsmål nr. EFSA-Q- 2014-00097 (2)). Den af ansøgeren foreslåede anprisning havde følgende ordlyd: »Regelmæssig daglig indtagelse (i mindst otte uger) af 50 g Südamejuust (»hjerteost«) af mærket Harmony™, som indeholder Lactobacillus plantarum TENSIA®, hjælper til at vedligeholde det kardiovaskulære system/et sundt hjerte ved at sænke blodtrykket/hjertesymbol«.
            
         
               (6)
            
            
               Den 1. oktober 2014 modtog Kommissionen og medlemsstaterne den videnskabelige udtalelse fra autoriteten, som konkluderede, at der ikke på grundlag af de fremlagte oplysninger var fastslået en årsagssammenhæng mellem indtag af Lactobacillus plantarum TENSIA® i den faste Harmony™-»hjerteost« af Edam-typen og vedligeholdelse af et normalt blodtryk. Eftersom anprisningen således ikke opfylder kravene i forordning (EF) nr. 1924/2006, bør den ikke godkendes.
            
         
               (7)
            
            
               Som opfølgning på en ansøgning, som British Specialist Nutrition Association Ltd indgav i henhold til artikel 13, stk. 5, i forordning (EF) nr. 1924/2006, skulle autoriteten afgive udtalelse om en sundhedsanprisning vedrørende kulhydratopløsninger og vedligeholdelse af den fysiske præstationsevne under udholdenhedstræning (spørgsmål nr. EFSA-Q-2014-00058 (3)). Den af ansøgeren foreslåede anprisning havde følgende ordlyd: »Kulhydratopløsninger bidrager til at opretholde præstationsevnen under længerevarende udholdenhedstræning«. Efter anmodning fra autoriteten præciserede ansøgeren, at den fødevare, der er omfattet af denne anprisning, vedrører kulhydratløsninger, som ikke indeholder elektrolytter, og at kulhydratopløsninger for så vidt angår den anpriste virkning bør sammenlignes med vand eller vand-elektrolytopløsninger.
            
         
               (8)
            
            
               Den 1. oktober 2014 modtog Kommissionen og medlemsstaterne den videnskabelige udtalelse fra autoriteten, som konkluderede, at der ikke på grundlag af de fremlagte oplysninger var fastslået en årsagssammenhæng mellem indtag af kulhydratopløsninger og vedligeholdelse af den fysiske præstationsevne under udholdenhedstræning, i forhold til hvad der gælder for vand eller vand-elektrolytopløsninger. Eftersom anprisningen således ikke opfylder kravene i forordning (EF) nr. 1924/2006, bør den ikke godkendes.
            
         
               (9)
            
            
               De bemærkninger fra ansøgerne, som Kommissionen har modtaget i overensstemmelse med artikel 16, stk. 6, i forordning (EF) nr. 1924/2006, er taget i betragtning ved fastsættelsen af foranstaltningerne i denne forordning.
            
         
               (10)
            
            
               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE FORORDNING:
   Artikel 1
   De i bilaget til nærværende forordning angivne sundhedsanprisninger optages ikke på den i artikel 13, stk. 3, i forordning (EF) nr. 1924/2006 omhandlede EU-liste over tilladte anprisninger.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 16. august 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 404 af 30.12.2006, s. 9.
   
      (2)  EFSA Journal 2014;12(10):3842.
   
      (3)  EFSA Journal 2014;12(10):3836.
   
      BILAG
      
         Afviste sundhedsanprisninger
      
      
                  Ansøgning — relevante bestemmelser i forordning (EF) nr. 1924/2006
               
               
                  Næringsstof, andet stof, fødevare eller fødevarekategori
               
               
                  Anprisning
               
               
                  EFSA-udtalelse
               
            
                  Sundhedsanprisning i henhold til artikel 13, stk. 5, baseret på senere udviklet videnskabelig evidens og/eller ledsaget af anmodning om beskyttelse af data, som er omfattet af ejendomsrettigheder
               
               
                  
                     Lactobacillus plantarum TENSIA® i den faste Harmony™-»hjerteost« af Edam-typen
               
               
                  Regelmæssig daglig indtagelse (i mindst otte uger) af 50 g Südamejuust (»hjerteost«) af mærket Harmony™, som indeholder Lactobacillus plantarum TENSIA®, hjælper til at vedligeholde det kardiovaskulære system/et sundt hjerte ved at sænke blodtrykket/hjertesymbol.
               
               
                  Q-2014-00097
               
            
                  Sundhedsanprisning i henhold til artikel 13, stk. 5, baseret på senere udviklet videnskabelig evidens og/eller ledsaget af anmodning om beskyttelse af data, som er omfattet af ejendomsrettigheder
               
               
                  Kulhydratopløsninger
               
               
                  Kulhydratopløsninger bidrager til at opretholde præstationsevnen under længerevarende udholdenhedstræning.
               
               
                  Q-2014-00058